ଜର୍ମାନୀର ଭିନ୍ନ ଭିନ୍ନ ଅଞ୍ଚଳ ଭେଦରେ ଖାଦ୍ୟପେୟରେ ବିଭେଦ ରହିଛି । ବାଭାରିଆ ବା ସ୍ୱାବିଆ ପରି ଦକ୍ଷିଣାଞ୍ଚଳର ଖାଦ୍ୟର ସ୍ୱିଜରଲାଣ୍ଡ ଓ ଅଷ୍ଟ୍ରିଆର ଖାଦ୍ୟଶୈଳୀ ସହ ସମ୍ପର୍କ ଅଛି । ମାଂସ, ଭୋଜନର ପ୍ରମୁଖ ଭାଗ । ମଦ୍ୟପାନ ମଧ୍ୟ ସାମାଜିକ ଭାବେ ଅଙ୍ଗୀକୃତ । ଏଥିରୁ ବିୟର ହେଉଛି ସର୍ବପ୍ରିୟ ଓ ଜାତୀୟ ପାନ୍ୟ । କ୍ରମଶଃ ହ୍ରାସ ପାଉଥିଲେ ହେଁ କଣପିଛା ୧୨୧.୪ ଲିଟର (୨୦୦୯ ରେ) ବିୟର ପାନ, ଅନ୍ୟ ରାଷ୍ଟ୍ର ଠାରୁ ଯଥେଷ୍ଟ ଅଧିକ । The Michelin Guideଦ୍ୱାରା ଜର୍ମାନୀର ୯ଟି ରେସ୍ତୋରାଁକୁ ୩ଟି ତାରକା (ସର୍ବାଧିକ) ଓ ୧୫ଟିକୁ ୨ଟି ତାରକା ମିଳିଛି । 

ମାଂସ ମଧ୍ୟରୁ ଘୁଷୁରୀ, ଗୋ ଏବଂ ପକ୍ଷୀ ମାଂସ ବିଶେଷତଃ ଖିଆଯାଏ । ଦେଶରେ ଜଣପିଛା ବାର୍ଷିକ ହାରାହାରି ୬୧ କିଲୋ ମାଂସ ଖିଆଯାଇଥାଏ । ପକ୍ଷୀ ମଧ୍ୟରୁ କୁକୁଡା ପ୍ରମୁଖ, ତେବେ ବତକ, ହଂସ ଓ ଟର୍କୀ ମଧ୍ୟ ପ୍ରଚଳିତ । ବନ୍ୟ ଶିକାର ମଧ୍ୟରୁ ବର୍‍ହା, ଠେକୁଆ ଓ ହରିଣ ମାଂସ ମଧ୍ୟ ବର୍ଷ ସାରା ଉପଲବ୍ଧ । ଟ୍ରାଉଟ୍ ଛଡା ପାଇକ୍, କାର୍ପ ଓ ପର୍ଚ୍ଚ ମାଛର ଚାହିଦା ଅଧିକ । ପରିବା ମୁଖ୍ୟତଃ ଷ୍ଟୁ ବା ସୁପ୍ ତିଆରିରେ ବ୍ୟବହୃତ ହୁଏ : ଗାଜର, ଓଲକୋବି, ପାଳଙ୍ଗ, ମଟର, ଶିମ୍ବ, ଫୁଲକୋବି ଓ ନାନା ଜାତିର ବନ୍ଧାକୋବି ପ୍ରାୟତଃ ମିଳେ । ମିଠାରେ କେକ୍ ଓ ଟାର୍ଟ ଲୋକପ୍ରିୟ । ଏଗୁଡିକ ମୁଖ୍ୟତଃ ତାଜାଫଳ ଯଥା : ସେଓ, ଆଳୁବୁଖାରା, ଷ୍ଟ୍ରବେରୀ ଓ ଚେରୀରୁ ପ୍ରସ୍ତୁତ ହୁଏ । ଛେନା ତିଆରି କେକ୍ ମଧ୍ୟ ପ୍ରସ୍ତୁତ ହୁଏ ଯାହା କ୍ୱାର୍କ୍ (ଏକ ପ୍ରକାର ଛେନା)ରୁ ନିର୍ମିତ ।

ଅର୍ଥନୀତି
ବିଜ୍ଞାନ ଓ ପ୍ରଯୁକ୍ତି ବିଦ୍ୟା
ସ୍ୱାସ୍ଥ୍ୟ
ଖାଦ୍ୟପେୟ